AlexejDobrolubov/national_council_slovak_2010 huggingface dataset:
23. schôdza NR SR - 3.deň - B. popoludní
Dátum: 2024-11-28
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

84. Ďakujem pekne za slovo. Karol, ďakujem za tvoje vystúpenie. Aj my stále v KDH hovoríme, že spoločná pomoc je veľmi zlá pomoc a preferujeme adresnú pomoc, lebo tá je spravodlivá, a keď robíme konsolidáciu, tak to je vlastne správna pomoc. Takto by to malo byť. Ty si spomenul aj vo svojom vystúpení región Orava. Áno, je pravda, že my na Orave osem mesiacov musíme kúriť, plyn nemáme, takže využívame buď elektriku a starší ľudia, ktorí si nedokázali prerobiť rodinné domy alebo nemajú na to peniaze, aby používali tepelné čerpadlá, tak, žiaľ, musia kúriť tuhým palivom, ktoré tiež nie je lacné. Ale čo je paradox a ťažko sa bežným ľuďom vysvetľuje, že máme na Orave Oravskú priehradu, ktorá vyrába elektrinu a výroba stojí 36 euro zhruba a, samozrejme, nakupuje sa po 100, po 200 euro, ale najväčší problém je v tom, že keď sa vyrába elektrika, to znamená, že priehrada sa dosť často spúšťa. Tá priehrada by mala aj slúžiť na turistický ruch, ale, samozrejme, sa povie, že elektrárne boli predané, to štát predal elektrárňam podiely, to znamená, že oni teraz, pre nich je prvoradá výroba elektrickej energie a turistický ruch tam nemôže fungovať, lebo vodu spustia, samozrejme, aj to zapácha to tam a rybári nemôžu chytať ryby a to je paradox, že my potom si nakupujeme pre tie domácnosti alebo pre firmy elektrickú energiu v stovkách eur. A to je, proste ťažko sa to vysvetľuje ľuďom, že 36 euro výroba a nakupujeme za 100, za 200 euro. Ďakujem.
22. schôdza NR SR - 11.deň - B. popoludni
Dátum: 2024-11-07
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

107. Ďakujem pekne za slovo. Pán kolega, áno, máte pravdu, že pozmeňujúci návrh pána Ferenčáka je prílepok. Ale tento prílepok pomôže samosprávam, starostom, primátorom a v konečnom dôsledku všetkým obyvateľom Slovenska, lebo za bioodpady by už museli platiť vysoké sumy od 1.1.2025. A keďže sme schválili tento pozmeňujúci návrh, tak bude to až v platnosti 1.1.2027. A keďže KDH má viacero starostov a primátorov a chodíme medzi ľudí, takže vieme, že ich to trápi, takže z tohto dôvodu sme aj podporili tento pozmeňujúci návrh pána Ferenčáka.
22. schôdza NR SR - 8.deň - B. popoludni
Dátum: 2024-11-04
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

105. Ďakujem za slovo. Ďakujem, Janko, za tvoje vystúpenie, že si to pekne zhrnul, vysvetlil a ja by som odporúčal navrhovateľom, keby radšej stiahli tento návrh zákona, lebo fakt je úplne amatérsky. A tak ako povedal kolega, predkladali sme viaceré pozmeňujúce návrhy, ani jeden ste si neosvojili. Je mi to ľúto, že neprebieha tu debata, že sa tu strieľajú takéto návrhy zákonov, ktoré sú možnože dobre myslené, ale môžu uškodiť zriaďovateľom. Píšu nám teraz z celého Slovenska, normálne majú strach, 30-tisíc euro pokuty, neviem, kde ste sa na to prišli. Kto to bude posudzovať, či niekto porušil, neporušil? Proste ja si neviem predstaviť, ako tie školy teraz budú fungovať. Mali by sme prijímať dobré zákony, dobré zákony pre ľudí a, samozrejme, dobré zákony, ktoré sme aj navrhovali v pozmeňujúcich návrhoch, ktoré by vyriešili tieto problémy. Lenže vy opozičné návrhy nechcete prijímať, to je celý problém. Ďakujem.
22. schôdza NR SR - 6.deň - A. dopoludnia
Dátum: 2024-10-29
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

24. Ďakujem pekne. Pán kolega, mňa pri zmene DPH mrzí, že softvérové spoločnosti, ktoré dodávajú programy a fiškály, ktoré evidujú tržby, a systém eKasa doslova začali vypaľovať prevádzkovateľov, za zmenu DPH v programoch si začínajú účtovať doslova stovky eur. A to sú ďalšie náklady pre prevádzkovateľov, ktoré sa, samozrejme, prejavia v cenách tovaru, hej? Je smutné, že vlastne ten majiteľ si nevie urobiť nejaký preklik zmeny DPH v tom softvéri, v tom programe, ale proste oni takto doslova budú šklbať doslova prevádzkovateľov. Niektorým povedia, že musíte si vymeniť fiškál, lebo v programe sa to nedá urobiť, takže tu znova začína klondike pre firmy, ktoré vlastne majú tieto programy a obsluhu. Ďakujem.
22. schôdza NR SR - 2.deň - B. popoludni
Dátum: 2024-10-23
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

96. Ďakujem za slovo. Pán poslanec, my s pani Holečkovou sme sa rozišli korektne a boli sme aj za ňou, tak ako Maroš Čaučík povedal a povedali sme jej, že keď odišla z nášho klubu, tak je normálne a prirodzené, že vlastne bude musieť odísť z tohto výboru. Lebo po voľbách každá politická strana a každý poslanecký klub vlastne si vyrokoval nejaké miesta vo výboroch. A keďže pani Holečková sa rozhodla, že vlastne odíde z nášho klubu, tak automaticky to miesto patrí poslaneckému klubu KDH. Ja som tiež v rokoch 2016 – 2020, keď som bol tuná v Národnej rade a bol som poslancom vládnej koalície, bol som aj splnomocnencom vlády a po vražde Kuciaka a Martiny som vystúpil z koalície, tak som bol automaticky odvolaný z funkcie splnomocnenca vlády a takisto aj z výboru pre nezlučiteľnosť funkcií. Ale som vedel, že keď vystúpim, tak ma automaticky odvolajú. A pani Holečková mala s tým rátať, že vlastne keď odíde od nás, tak že vlastne stratí to miesto. Takže chcem povedať, my máme s ňou veľmi korektný vzťah, sme sa aj dohodli, keď bude niečo predkladať, podporíme jej návrhy, ale poviem ešte jednu vec. Náš poslanecký klub je jediný klub v celej Národnej rade, ktorý nemá žiadneho predsedu. A viete prečo? Lebo pani Holečková to vyrokovala tak, že máme štyroch podpredsedov. Ďakujem.
19. schôdza NR SR - 12.deň - B. popoludni
Dátum: 2024-10-01
Poslanec: Janckulík, Igor (KDH)
Druh vystúpenia: Vystúpenie v rozprave

36. Ďakujem pekne za slovo. Jozef ďakujem za tvoje vystúpenie, máš pravdu, dá sa šetriť všade. Stačí sa len pozerať okolo seba. Stačí sa pozrieť aj tuná na budovu parlamentu. Keď si pozrieme tie tesnenia na oknách, tie neboli asi v živote menené alebo tie ďalšie budovy. Lebo keď si pozrieme budovy, ktoré má vo vlastníctve samospráva, tak má vymenené okná a zateplené okná a tak ďalej. Lebo snažia sa, aby na vykurovaní šetrili. A pozrime si štátne budovy, to je proste jedna veľká katastrofa. Šetriť sa dá aj napríklad na opravách ciest, pri opravách mostov. My opravujeme mosty v 6-7 stupni. 7 stupeň už je havarijný, lebo to stojí niekoľko miliónov eur. Pritom stačilo by, keby sme tieto mosty opravovali v štvrtom a piatom stupni a to by nás stálo pár desiatok tisíc eur alebo nejakých pár stotisíc eur. Ale asi výhodnejšie je to pre štát, nechať to zájsť do takého stavu, aby sa to nabaľovalo a potom sa stáva, že nám mosty padajú, alebo ich musíme zbúrať, tak ako v Banskej Bystrici sa stalo. Tak ako si aj spomenul, sme dávali aj pozmeňujúci návrh ohľadom občianskych združení, charitatívnych organizácií ohľadom transakčnej dane. A som rád, že vlastne tento návrh podporili všetky opozičné strany ako PS, SaS, hnutie SLOVENSKO. A bol by som, rád keby si aj tento návrh nášho pozmeňujúceho návrhu osvojili aj koaliční poslanci, lebo každý asi poslanec vie, že občianske združenia robia veľmi dobrú a záslužnú prácu a doslova suplujú štát. Štát na to nemá finančné zdroje, aby dokázal pomáhať chorým, bezvládnym, ale tieto občianske združenia to vedia realizovať a my teraz budeme od nich vyberať nejakú ešte daň. Ďakujem.
19. schôdza NR SR - 12.deň - A. dopoludnia
Dátum: 2024-10-01
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

26. Ďakujem pekne za slovo. KDH predstavilo návrh konsolidačných opatrení a už sme to viackrát aj deklarovali. Po prvé, znížiť počet zamestnancov o 10 %, po druhé znížiť výdavky o 10 %, po tretie odpredať 10 % prebytočného majetku štátu, po štvrté zlepšiť výber DPH, po piate zvýšiť odvod z hazardných hier o 10 %. Tak ako som povedal, v návrhu máme aj zníženie počtu zamestnancov vo verejnom sektore o 10 %. Poviem aj príklad, ako napríklad fungujú odbory na okresných úradoch, konkrétne pozemkové a lesné odbory v Žilinskom kraji. Je to porovnanie na počet zamestnancov a počet agendy, ktorú vykonávajú títo zamestnanci. Keď si pozrieme, okres Čadca vykonáva túto agendu s počtom zamestnancov na 103 %, okres Dolný Kubín iba na 70 %, Liptovský Mikuláš na 113 %, Martin, Turčianske Teplice na 75 %, okres Námestovo na 164 %, opakujem 164 %, Ružomberok na 36 % a Bytča, Kysucké Nové Mesto a Žilina na 126 %. Myslím si, že aj tuto sú obrovské rezervy, kde sa napríklad nemusia prepúšťať tí zamestnanci, ale stačí urobiť len presuny. Ale nemôže fungovať odbor, kde funguje agenda iba na 36 %. To je úplne smiešne a je to výsmech. Ďakujem.
19. schôdza NR SR - 10.deň - B. popoludni
Dátum: 2024-09-26
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

86. Ďakujem pekne za slovo. Jozef, veľmi pekne ďakujem za tvoje vystúpenie aj za tvoju prácu v KDH ohľadom ekonomiky. A spomínal si, že ľudia budú menej kupovať na Slovensku, určite súhlasím, lebo ľudia po zvýšení a náraste týchto cien, ak budú chcieť si niečo kúpiť, tak pôjdu napríklad do susedného Poľska. Už teraz dá sa povedať každý deň vyvezú niekoľko miliónov eur na nákupy v Poľsku. Nakupujú tam stavebný materiál, textil, potraviny a tak ďalej. Teraz určite obchodníci sa v Poľsku pripravujú a doslova sa radujú, že ten nápor bude ešte väčší, slovenských občanov, len sa obávam, že či tie cesty a mosty vydržia naše, lebo určite tam bude väčší nápor. Spomenul si aj zvýšenie diaľničnej známky o 50 %. Určite keď niečo dvíhame, mali by sme mať aj nejakú pridanú hodnotu, ale pridaná hodnota pre našich motoristov je taká, že čakajú viac v kolónach ako kedykoľvek predtým. A ak si niekto myslí, že potraviny pôjdu na 5 % dolu, že budú nižšie, to určite nie. Tie potraviny určite ostanú v takých cenách, ako sú teraz, lebo budú väčšie náklady pre tých obchodníkov. Zoberme si, mýto pôjde hore, to znamená, keď som sa pýtal dopravcov, zhruba 20 centov na kilometer zvýši sa doprava. To nie je malá suma. Teraz zoberte si servis, pneumatiky a tak ďalej, nákup motorových vozidiel bude drahší. To znamená, že tie potraviny určite nepôjdu dolu. Plyn má ísť hore, takže čakám, ako sa to, alebo ako sa vláda bude prezentovať, že máme potraviny lacnejšie, lebo máme s 5-percentnou DPH, to určite nebude pravda. Ďakujem.
19. schôdza NR SR - 8.deň - A. dopoludnia
Dátum: 2024-09-24
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

118. Ďakujem pekne za slovo. Pán kolega, súhlasím. Podnikatelia to majú veľmi ťažké, a keďže vláda aj teraz pripravuje konsolidačný balíček, kde podnikatelia dostanú doslova ďalšiu ranu, a musíme si uvedomiť, že podnikatelia zamestnávajú ľudí, vytvárajú hodnotu tú ekonomiku našu posúvajú ďalej, takže určite by si zaslúžili lepšie podmienky. A tých 1 700 euro je fakt veľmi mala suma. A ja by som bol rád, ak tento návrh neprejde, keby si ho osvojili koaliční poslanci a tých 1 700 euro zvýšili minimálne na tú sumu 3-tisíc, ako navrhuje pán poslanec. Ďakujem.
19. schôdza NR SR - 6.deň - A. dopoludnia
Dátum: 2024-09-19
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

28. Ďakujem za slovo. Ďakujem, Jozef, za tvoje vystúpenie a cestovný ruch je určite veľmi dôležitý pre rozvoj všetkých regiónov, a cestovný ruch ak chceme robiť, tak, samozrejme, musíme mať aj dobré a kvalitné cesty. Ja som aj preto dával minulý týždeň aj interpeláciu na ministra dopravy, lebo chcem vedieť za posledných desať rokov, kde bolo koľko investovaných finančných zdrojov na výstavbu a opravu, rekonštrukciu ciest a mostov, aby sme si urobili nejaký obraz. Spomenul si vo svojom vystúpení aj KOCR-ky, OCR-ky, to sú veľmi dôležité organizácie, ktoré zastrešujú obce a mestá, a robia to dlhé roky a je to veľmi dobrý mechanizmus, ktorý funguje a pomáha riešiť tie problémy. Ja poviem aj konkrétne. My riešime napríklad u nás v okrese Námestovo cyklotrasu okolo Oravskej priehrady a zastrešuje to Klaster Orava, to znamená, on zastrešuje všetky tri okresy na Orave, ale tu musím pochváliť štátneho tajomníka pána Hrboľáka, lebo veľmi aktívne sa zapája z ministerstva a rieši tieto problémy, a tak by to aj malo byť. Len by som chcel ešte poprosiť, lebo napríklad pri tom budovaní, budovaní tých cyklotrás je veľmi dôležité napríklad vysporiadanie pozemkov, a niekedy sa stretávame, že napríklad Slovenský vodohospodársky podnik alebo Lesy Slovenskej republiky sú ťažkopádne a dlho trvajú tie rokovania. Ideálne by bolo, keby ministerstvo športu do toho vstúpilo a cestovného ruchu, aby tie rozhodnutia boli rýchlejšie, lebo my tú cyklotrasu, keď riešime, tak tam máme vyše 17-tisíc vlastníkov. Tak riešime to väčšinou cez majetky, ktoré sú štátne, tam máme nejakých 200 vlastníkov, ale tiež tie Lesy, Slovenský vodohospodársky podnik, dosť dlho to trvá. Tak by som chcel aj požiadať pána ministra, aby boli aktívni, ale touto cestou chcem...
19. schôdza NR SR - 3.deň - A. dopoludnia
Dátum: 2024-09-13
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

182. Ďakujem pekne. Pán kolega, ani mne nevadia dobrovoľní strážcovia prírody, ale musia byť jasné pravidlá. Ja som tiež dobrovoľník, často sa pohybujem v prírode, hlavne pri hľadaní nezvestných osôb, ale tiež si nemôžeme dovoliť robiť, čo chceme. Hej, že proste tie jasné pravidlá môžu byť. Musia byť. A určite dobre poznáš cestu na Flajšovej, to je vlastne Oravská Lesná, Zázrivá. Určite si išiel aj tadiaľ možno viackrát. Keď ťa chytia ochranári, ti dajú pokutu maximálne 60 eur a dobrovoľník, keď ťa chytí, dá ti 300 euro. Hej, proste jasné pravidlá tam nie sú. Preto treba urobiť s týmto určite poriadok a hlavne tí riaditelia tých chránených území musia vedieť, akí sú tam dobrovoľníci, akú činnosť vykonávajú, koľko ich tam je. Lebo oni majú celoslovenskú pôsobnosť. To znamená, že niekto fakt sa rozhodne, z Bratislavy s tým batôžkom pôjde s tou treskou, alebo neviem čo si to mal, s tými paštétami, niekde na Oravu alebo na Spiš a začne tam vyberať pokuty bez toho, aby ten riaditeľ o tom vedel. To tiež podľa mňa nie je normálne. Ďakujem.
19. schôdza NR SR - 3.deň - A. dopoludnia
Dátum: 2024-09-13
Poslanec: Janckulík, Igor (KDH)
Druh vystúpenia: Vystúpenie s faktickou poznámkou

168. Ďakujem pekne za slovo. Pani kolegyňa, nejdem obhajovať tento zákon, ale ja žijem v regióne, ktorý je vlastne, dá sa povedať, všade okolo nás v druhom stupni chránenej prírody. A ja som práve aj tento problém riešil, keď rybárom na Oravskej priehrade zhabali autá a policajti chceli odviesť dôchodcov do cely predbežného zadržania na 48 hodín, ale to nerobili ochranári, ale to urobila environmentálna polícia. Environmentálna polícia zavolala ochranárov, ochranári im len vytýčili územie, či sú, v ktorom stupni chráneného územia sú. A tu chcem povedať, že keby aj v jednotke sa to stalo, že napríklad, lebo ani v prvom stupni nemôžu jazdiť štvorkolky, snežné skútre, lebo tam na to platí Trestný zákon. To znamená, že aj teraz, keď tu sa niečo prijme, takže podľa Trestného zákona stále polícia môže potrestať týchto motoristov, štvorkolkárov, na snežných skútroch, motorkách, keď sa budú pohybovať v prvom stupni. Ale určite ja by som privítal, keby niektoré tie stupne boli preradené napríklad z dvojky do jednotky, aby nám sa tam ľahšie žilo, i keď, samozrejme, ja prírodu mám rád, ale napríklad aj spomeniem Oravský hrad. Tam je bralo, je v štvrtom stupni chráneného územia. Potrebujeme ho preradiť do tretieho stupňa, aby sme mohli náletové dreviny odstrániť, aby sme to bralo zachránili, a je problém preradiť zo štvorky na trojku toto bralo. A ešte mám chvíľku, spomeniem tých aj dobrovoľných strážcov. Ja som za ochranu prírody, ale nemôže to tak fungovať, že riaditelia nemajú žiadnu informáciu, kde sa pohybujú títo dobrovoľní strážcovia prírody. Vôbec nevedia o nich, lebo nemajú celoslovenskú pôsobnosť. A čo je veľmi zlé, že napríklad pokuta je, keď vojdú do nejakého územia, je 60 euro a títo dobrovoľní strážcovia dávajú dokonca aj 300 euro poku... (Prerušenie vystúpenia časomerom.)
39. schôdza NR SR - 12.deň - A. dopoludnia
Dátum: 2025-09-26
Poslanec: Ježík, Jozef (SMER - SD)
Druh vystúpenia: Vystúpenie s faktickou poznámkou

Ďakujem veľmi pekne. Ďakujem aj za tú konštruktívnu debatu. Ja budem tak reagovať aj na obidvoch členov výboru pre zdravotníctvo. Ja to trošku chápem aj tým, že vlastne dneska podľa tých zákonov máme fond na kvalitu zdravia. Z tohto fondu idú určité prostriedky, ktoré zdravotné poisťovne proste ako svoj zisk nemôžu vykázať, lebo tie majú obmedzené na 1% a keď vykážu vyšší zisk, tak tie peniaze zvyšné idú do tohto fondu. Teraz ten fond vlastne premenujeme a bude sa volať fond na úhradu vybraných druhov liekov a tým, že my ten fond premenujeme, my aj dáme ďalšiu možnosť, že tie peniaze z tohto fondu budú môcť použiť zdravotné poisťovne aj na úhradu týchto, nazvime to výnimočných alebo liekov, ktoré ešte nie sú kategorizované a nie sú zaradené z normálneho poistenia, čiže umožňujeme, aby iné zdroje, nielen tie, ktoré idú na poskytovanie zdravotnej starostlivosti, iné peniaze, keď to tak vezmeme, peniaze aj z tohto fondu budú môcť použité, budú môcť byť použité na úhradu týchto výnimočných liekov a ďalej sa zavádza aj to, že tento fond nebude hradený teda iba zo zdravotných poisťovní, ale aj každý subjekt, ktorý je držiteľom registrácie, tak bude musieť podľa určitého princípu prispievať do tohto fondu a tým ten balík, ktorý na tie výnimočné lieky budeme vedieť použiť, bude vyšší ako je doteraz a tá výhrada, že keď náhodou tam nebude dosť peňazí vo fonde alebo nebude, povedzme, nedal žiadosť o kategorizáciu, tak v tom prípade môžete požiadať o úhradu a pôjde sa tým mechanizmom, ktorý je vlastne platný aj teraz a to je v....(Prerušenie vystúpenia časomerom.)
39. schôdza NR SR - 12.deň - A. dopoludnia
Dátum: 2025-09-26
Poslanec: Ježík, Jozef (SMER - SD)
Druh vystúpenia: Vystúpenie s faktickou poznámkou

Ďakujem pekne pán podpredseda, ja sa vrátim na úvod k tomu, ako si ty začal o tej konsolidácii, lebo sme si tu toho veľa napočúvali a toto veľmi s tým súvisí. Konsolidácia v 2019 1 mld., 2023 8,5 mld. Pán Ódor dával návrhy, ako vyriešiť konsolidáciu, tak poviem iba niektoré, ktoré tam boli ním odporúčané a to bolo zrušenie 13. dôchodku, zrušenie vlakov zadarmo, zrušenie obedov pre deti, zrušenie energopomoci, skrátenie materskej, zníženie materskej. Ale my sme sociálna demokracia. My sme nemohli tieto opatrenia urobiť. Áno, konsolidácia sa možno dala spraviť z jedného roka na druhý rok, ale takým zoškrtaním, že by tu nastal naozaj sociálny kolaps a tomuto sme sa my chceli vyhnúť. Preto my to musíme robiť aj niekoľko rokov a to, čo oni tu spáchali za 3,5 roka, tak my teraz budeme naozaj niekoľko rokov všetci musieť platiť a konsolidovať, aby sme sa dostali tam, kde sme boli v roku 2019. A to, čo tu si informoval a to, čo som počul aj na tlačovej besede o tom, ako toto občianske združenie si dalo žiadosti na tri subjekty, dve ministerstvá a na Fond na podporu umenia a tie isté žiadosti a dostali peniaze na to isté, tak to je až neuveriteľné. Títo ľudia preto tak skákali, keď sme prijímali zákon o neziskovkách. Z kože išli vyskočiť, lebo vedeli presne, že im prídeme na takéto veci a tie ďalšie subjekty a pravdepodobne aj ďalšie združenia už nebudú môcť viacej takto fungovať a takto vyťahovať peniaze.
20. schôdza NR SR - 1.deň - B. popoludní
Dátum: 2024-09-12
Poslanec: Ježík, Jozef (SMER - SD)
Druh vystúpenia: Vystúpenie s faktickou poznámkou

278. Ďakujem za slovo. Ja nadviažem na svojho kolegu Jožka Valockého. Musím povedať, že svätá pravda. Dneska viackrát ste hovorili, aké to bolo zlé do ´89, aké úžasné je to potom, že všetko je tu lepšie, alebo v západe bolo lepšie. Taká organizácia zdravotníctva, aká tu bola za socializmu, tak to bola jedna špičková organizácia. Nebyť Zajacových zákonov a jeho predstáv, že trh vyrieši všetko aj v zdravotníctve, tak by sme tu dodnes mali dobré a kvalitne organizované zdravotníctvo. Dneska sa sťažujeme na to, že máme problém v ambulantnej sfére hlavne. Prestarnutosť, to že nemáme všeobecných, pediatrov, ale aj ďalšie odborné ambulancie. Za socializmu každé OVZ si sledovalo, keď mu kto, kedy odchádza do dôchodku a pripravovalo si na tých oddeleniach už dopredu ľudí, ktorých potom premiestnilo z oddelení na ambulancie a takto to bolo celé organizované a v živote by k takémuto systému alebo takémuto stavu, ako je dneska, nedošlo. Povie, že sme tu nič nerobili za SMER-u. Tu sa vybudovali kvalitné kardiovaskulárne centrá, onkologické centrá, prerobili sa viaceré oddelenia, systém urgentných príjmov. Bola pripravená veľká rekonštrukcia banskobystrickej nemocnice, ktorá bola zastavená po tom 20., lebo na to boli aj peniaze a boli stopnuté, lebo sa to muselo všetko preverovať. Chvalabohu, že táto vláda, čo tu bola posledné tri roky, nestihla z plánu obnovy zaradiť Rázsochy, tak dneska môžme stavať Banskú Bystricu a Martin. A chvalabohu, že ministerstvo obrany vymyslelo postaviť z peňazí, ktoré musia ísť na zbrojenie, vojenskú ďalšiu nemocnicu na východe Slovenska v Prešove. Ďakujem. (Potlesk.)
13. schôdza NR SR - 1.deň - B. popoludní
Dátum: 2024-05-09
Poslanec: Ježík, Jozef (SMER - SD)
Druh vystúpenia: Vystúpenie s faktickou poznámkou

102. Ďakujem, ďakujem veľmi pekne. Ja sa vyjadrím len v takom kontexte, čo preberáme na výbore pre zdravotníctvo, kde naozaj sa snažíme venovať zdravotníctvu a menej politike. A toto si myslím, že celý tento dôvod na odvolávanie to je čistá politika, lebo nemyslím si, že sú tu nejaké reálne argumenty, ktoré by ste vy mohli za sedem mesiacov činnosti tejto vlády a činnosti pani ministerky dávať ako relevantný dôvod na odvolanie. Ja poviem, áno, aj SMER bol pri vláde pri zdravotníctve, strašne veľa sa spravilo aj dobrého, ale po tri a pol roku, čo sa tu dialo, vy chcete teraz od pani ministerky, aby za sedem mesiacov dala nejaké odpovede na to, čo so zdravotnými sestrami, čo na to povie pacient, ako sa dostať k odbornému lekárovi na ambulanciách, veď to sú také problémy, ktoré tu riešime, my sme ich začali riešiť už pred tri a pol rokmi. Ale ste ich nedokázali ani vy dotiahnuť za tri a pol roka a možno to bude trvať ešte nejakú dobu, lebo je to vážny problém. Vrátim sa k tomu, že v Prešove musí stavať ministerstvo obrany. Ja sa z toho veľmi teším. Máme plniť nejaké kritériá, na obranu majú ísť nejaké percentá a ja som rád, že z tých percent nepôjde niečo na zbrane, na výzbroj, ale pôjdu peniaze do zdravotníctva a bude to slúžiť nielen armáde, ale všetkým ľuďom v tom regióne. Veľmi sa z toho teším. Nie je to kvôli tomu, že by pani ministerka bola neschopná a robí sa tu veľa krokov k tomu, aby sa dotiahli aj tie veci z plánu obnovy, aby sa napravili tie chyby, ktoré boli spravené, a už sami dobre viete, že tohto roku sa niekoľko vecí muselo posúvať za to, že neboli dotiahnuté, neboli pripravené a musíme to posunúť, lebo by to skolabova... (Prerušenie vystúpenia časomerom.)
3. schôdza NR SR - 5.deň - A. dopoludnia
Dátum: 2023-11-22
Poslanec: Ježík, Jozef (SMER - SD)
Druh vystúpenia: Vystúpenie v rozprave

4. Vážený pán podpredseda, vážené pani poslankyne, páni poslanci, milí prítomní, v súlade s § 73 ods. 1 zákona o rokovacom poriadku som bol určený Výborom Národnej rady pre zdravotníctvo za spravodajcu k návrhu uvedeného zákona, tlač 31. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky a Výbor Národnej rady Slovenskej republiky pre zdravotníctvo. Za gestorský výbor navrhujem Výbor Národnej rady pre zdravotníctvo s tým, že uvedené výbory predmetný návrh zákona prerokujú ihneď. Pán podpredseda, otvorte, prosím, rozpravu.